
III. SUTARTIES BENDROJI DALIS

1. Bendrosios nuostatos
1.1. Lietuvos paviljono Venecijos meno bienalėje projekto dalinio finansavimo valstybės biudžeto lėšomis II (dviejų) etapų sutartis (toliau – Sutartis) yra sudaryta tarp Lietuvos kultūros instituto (toliau – LKI) ir Projekto vykdytojo, kurie toliau kartu Sutartyje vadinami Šalimis, o kiekvienas atskirai – Šalimi.
1.2. Sutartis yra sudaryta vadovaujantis Lietuvos paviljono Venecijos meno bienalėje dalinio finansavimo valstybės biudžeto lėšomis tvarkos aprašu, patvirtintu Lietuvos Respublikos kultūros ministro 2026 m. gegužės 4 d. įsakymu Nr. ĮV-323 „Dėl Lietuvos paviljono Venecijos meno bienalėje dalinio finansavimo valstybės biudžeto lėšomis tvarkos aprašo patvirtinimo“ (toliau – Aprašas), Projekto, nurodyto šios Sutarties specialiosios dalies 1 punkte, vykdytojo LKI pateikta projekto detaliąja paraiška dėl Lietuvos paviljono Venecijos meno bienalėje projekto dalinio finansavimo valstybės biudžeto lėšomis įgyvendinimo (toliau – projekto paraiška) su visais vėlesniais pakeitimais ar patikslinimais, atliktais Apraše nustatyta tvarka ir LKI direktoriaus įsakymu, nurodytu šios Sutarties specialiosios dalies 2.3 punkte (toliau – Įsakymas). 
1.3. Atsižvelgiant į tai, kad Sutartis yra sudaryta Sutarties bendrosios dalies 1.2 p. nurodytų dokumentų pagrindu ir be šių dokumentų nebūtų atsiradusi ir Šalių sudaryta, Sutarties bendrosios dalies 1.2 p. nurodyti dokumentai yra laikomi neatskiriama Sutarties dalimi ją vykdant ir aiškinant. Tai, kad Sutartyje yra paminėtos atskiros Aprašo, projekto paraiškos ir (ar) Įsakymo dalys, punktai ar kiti duomenys, niekaip nesumažina ir nepaneigia kitų Aprašo, projekto paraiškos ir (ar) Įsakymo dalių, punktų ar kitų duomenų svarbos. Neatsižvelgiant į tai, ar Sutartyje yra paminėtos ar nėra paminėtos, visos Aprašo, projekto paraiškos ir (ar) Įsakymo dalys, punktai ir (ar) kiti duomenys yra laikomi vienodai svarbiais ir neturinčiais pirmumo vieni prieš kitus.
1.4. Sutarties bendroji ir specialioji dalys kartu su visais jų priedais, taip pat Sutarties bendrosios dalies 1.2 p. nurodyti dokumentai sudaro vientisą ir nedalomą visumą.
1.5. Mokėjimai pagal Sutartį atliekami eurais.
1.6. Sutartyje naudojamos sąvokos suprantamos taip, kaip jos apibrėžtos Apraše, nebent Sutartyje nurodyta kitaip.

2. Sutarties dalykas
2.1. LKI įsipareigoja iš dalies finansuoti Sutarties specialiosios dalies 1 p. nurodyto projekto (toliau – Projektas) įgyvendinimą, šiam tikslui skiriant Sutarties specialiosios dalies 2 p. nurodyto dydžio finansavimo sumą (toliau – finansavimo suma; lėšos), o Projekto vykdytojas – Projektą įgyvendinti Sutartyje nustatyta tvarka ir sąlygomis.
2.2. Finansavimo suma sudaro ne daugiau kaip 90 proc. visų Projekto įgyvendinimui reikalingų lėšų. Bet kuriuo šios Sutarties galiojimo metu paaiškėjus, kad finansavimo suma sudaro daugiau kaip 90 proc. visų Projekto įgyvendinimui reikalingų lėšų, Projekto vykdytojas įsipareigoja apie tai raštu informuoti LKI ir LKI nedelsiant grąžinti tokią finansavimo sumos dalį, kuri sudaro nurodyto didžiausio galimo finansavimo perviršį.
2.3. Tų pačių Projekto veiklų išlaidos negali būti finansuojamos pakartotinai valstybės biudžeto, savivaldybių biudžetų, Europos Sąjungos ar kitų viešųjų fondų, programų ar finansavimo priemonių lėšomis. Bet kuriuo šios Sutarties galiojimo metu paaiškėjus, kad Projekto tapačios veiklų išlaidos buvo pakartotinai finansuotos daugiau nei vieną kartą, Projekto vykdytojas privalo nedelsiant grąžinti neteisėtai gautas lėšas LKI.

3. LKI įsipareigojimai ir teisės
3.1. LKI įsipareigoja:
3.1.1. Sutarties specialiosios dalies 2.1.1 p. nurodytą finansavimo sumą pervesti į Sutarties specialiosios dalies 2.2 p. nurodytą Projekto vykdytojo banko sąskaitą ne vėliau kaip per 10 darbo dienų nuo Sutarties pasirašymo dienos;
3.1.2. Sutarties specialiosios dalies 2.1.2 p. nurodytą finansavimo sumą pervesti į Sutarties specialiosios dalies 2.2 p. nurodytą Projekto vykdytojo banko sąskaitą ne vėliau kaip per 10 darbo dienų po tinkamo atsiskaitymo už projekto I (pirmo) etapo įgyvendinimą Sutarties bendrosios dalies 5.1.1 p. nustatyta tvarka;
3.1.3. nustačius, kad Projekto vykdytojas nevykdo arba netinkamai vykdo įsipareigojimus pagal šią Sutartį, apie tai informuoti Projekto vykdytoją, nustatant ne trumpesnį kaip 5 (penkių) darbo dienų terminą trūkumams pašalinti;
3.1.4. Projekto vykdytojo Sutartyje nustatyta tvarka pateiktą (-us) argumentuotą (-us) prašymą (-us) dėl projekto sąmatos (Sutarties priedo) keitimo išnagrinėti per 5 darbo dienas nuo prašymo gavimo dienos;
3.1.5. Projekto vykdytojo pateiktus prašymus, užklausas, kurie nenurodyti Sutarties bendrosios dalies 3.1.4 p., išnagrinėti per 20 darbo dienų nuo tokio prašymo, užklausos gavimo dienos;
3.1.6. tinkamai ir laiku vykdyti kitus įsipareigojimus, numatytus Sutartyje, Apraše ir kituose Sutarties bendrosios dalies 1.2 p. nurodytuose dokumentuose.
3.2. LKI turi teisę:
3.2.1. reikalauti, kad Projekto vykdytojas pateiktų visų Sutarties bendrosios dalies 5.1.1 ir 5.1.2 p. nurodytose projekto ataskaitose numatytų išlaidas pateisinančių ir apmokėjimą patvirtinančių dokumentų kopijas, patvirtintas Projekto vykdytojo vadovo parašu, LKI nustatyta tvarka ir forma ne vėliau kaip per 5 (penkias) darbo dienas nuo tokio reikalavimo gavimo dienos;
3.2.2. iki Sutarties bendrosios dalies 5.1.2 p. nurodytos galutinės projekto ataskaitos pateikimo reikalauti, kad Projekto vykdytojas suteiktų informaciją apie projekto įgyvendinimo eigą ir (ar) pateiktų su Projekto įgyvendinimu susijusius duomenis;
3.2.3. nustačius, kad Projekto vykdytojas visą ar dalį finansavimo sumos panaudojo ne pagal Sutartyje nurodytą paskirtį, nepateikė pagal Sutartį privalomų pateikti dokumentų ar kitaip pažeidė Aprašo ar Sutarties  nuostatas, reikalauti, kad Projekto vykdytojas pašalintų šiuos trūkumus per LKI nustatytą terminą, kuris negali būti trumpesnis nei 3 darbo dienos. Projekto vykdytojui nepašalinus trūkumų per LKI nustatytą terminą, LKI direktorius priima sprendimą dėl Projekto vykdytojui Įsakymu skirto finansavimo panaikinimo, ir LKI vienašališkai nutraukia Sutartį. Tokiu atveju Projekto vykdytojas praranda teisę teikti paraiškas ir gauti LKI administruojamas lėšas vieneriems metams nuo LKI direktoriaus sprendimo priėmimo dienos ir, jeigu lėšos ar dalis jų Projekto vykdytojui buvo išmokėtos Sutartyje nustatyta tvarka, privalo jas grąžinti per LKI nustatytą terminą, kuris negali būti trumpesnis nei 10 darbo dienų ir ilgesnis nei 60 darbo dienų;
3.2.4. naudotis kitomis teisėmis, numatytomis Sutartyje, Apraše ir kituose Sutarties bendrosios dalies 1.2 p. nurodytuose dokumentuose.

4. Projekto vykdytojo bendrieji įsipareigojimai ir teisės
4.1. Projekto vykdytojas įsipareigoja:
4.1.1. Projektą įgyvendinti Sutartyje ir Sutarties bendrosios dalies 1.2 p. nurodytuose dokumentuose nustatyta tvarka bei sąlygomis ne vėliau kaip iki Sutarties specialiosios dalies 1.5.1 ir 1.5.2 p. nurodytos I (pirmo) ir II (antro) etapo pabaigos;
4.1.2. turėti atskirą mokėjimo sąskaitą valstybės biudžeto lėšoms, kurią naudojant turi būti užtikrinamas Projekto finansinių operacijų identifikavimas pagal patvirtintą projekto sąmatą (Sutarties priedas);
4.1.3. skirtą finansavimo sumą naudoti pagal sąmatą (Sutarties priedas), vadovaujantis Sutartyje ir Apraše nustatytais reikalavimais finansavimo sumos naudojimui; 
4.1.4. Projekto I ir II etapams skirtomis sumomis padengti tik tokias išlaidas, kurios faktiškai patirtos Sutarties specialiosios dalies 1.5 p. nurodytais projekto įgyvendinimo etapų laikotarpiais, ne anksčiau nei einamųjų metų sausio 1 d. ir ne vėliau nei iki projekto vykdymo laikotarpio, nurodyto Sutartyje, pabaigos, bet ne vėliau kaip iki einamųjų metų gruodžio 20 d.;
4.1.5. Projekto įgyvendinimui reikalingų lėšų dalį, kurios nepadengia finansavimo suma, padengti savo ir (ar) partnerių, rėmėjų įnašu (-ais) – finansiniu įnašu (-ais) ar įnašu (-ais) prekėmis ir (ar) paslaugomis, kuriuo (-iais) prisidedama prie projekto įgyvendinimo. LKI pareikalavus, jo nustatyta tvarka ir forma Projekto vykdytojas įsipareigoja pateikti šiame punkte nurodytą (-us) įnašą (-us) patvirtinančius dokumentus;
4.1.6. Projekto viešinimo medžiagoje nurodyti informaciją apie Projekto finansavimą LKI lėšomis, vadovaujantis LKI interneto svetainėje www.lithuanianculture.lt skelbiamais LKI logotipo naudojimo reikalavimais ir kita su finansavimo viešinimu susijusia informacija;
4.1.7. užtikrinti, kad įgyvendinant Projektą autorių ir (ar) gretutinėmis teisėmis saugomi objektai būtų naudojami teisės aktų nustatyta tvarka, o Projekto vykdytojas turėtų visas Projektui įgyvendinti ir viešinti reikalingas teises ar leidimus. Projekto vykdytojui neįgyvendinus šio įsipareigojimo ar jį įgyvendinus netinkamai, už dėl to LKI ar tretiesiems asmenims atsiradusią žalą ir kitus neigiamus padarinius atsako Projekto vykdytojas;
4.1.8. pasikeitus Sutarties specialiosios dalies 2.2 ir 3 p. nurodytiems duomenims, nedelsiant apie tai raštu informuoti LKI. Projekto vykdytojui neįgyvendinus šio įsipareigojimo ar jį įgyvendinus netinkamai, už visą dėl to LKI ar tretiesiems asmenims atsiradusią žalą, taip pat kitus neigiamus padarinius atsako ir atlygina Projekto vykdytojas;
4.1.9. Sutarties galiojimo metu neperleisti savo teisių ir įsipareigojimų, kylančių iš Sutarties, tretiesiems asmenims;
4.1.10. 10 metų po Sutarties specialiosios dalies 1.5.2 p. numatyto projekto įgyvendinimo laikotarpio pabaigos saugoti ir, LKI pareikalavus, pateikti visus projekto vykdymo dokumentus, įskaitant, bet neapsiribojant, projekto išlaidas pateisinančius ir apmokėjimą įrodančius dokumentus;
4.1.11. laiku ir tinkamai vykdyti Sutartyje nustatyta tvarka pateiktus LKI reikalavimus ar prašymus;
4.1.12. tinkamai ir laiku vykdyti kitus įsipareigojimus, numatytus Sutartyje, Apraše ir kituose Sutarties bendrosios dalies 1.2 p. nurodytuose dokumentuose.
4.2. Projekto vykdytojas turi teisę:
4.2.1. pateikti LKI argumentuotą prašymą raštu dėl Projekto sąmatos (Sutarties priedo) keitimo ne vėliau kaip iki Sutarties  specialiosios dalies 1.5.1 ar 1.5.2 punktuose nurodyto Projekto įgyvendinimo etapo termino pabaigos, bet ne vėliau kaip iki einamųjų biudžetinių metų gruodžio 1 d. LKI netenkinus prašymo, Projekto vykdytojas įsipareigoja toliau laikytis Sutartyje numatytų įsipareigojimų;
4.2.2. esant poreikiui, pateikti LKI Sutartyje nenumatytus, bet su Sutarties vykdymu susijusius pranešimus, užklausas iki Sutarties specialiosios dalies 1.5.2 p. nurodytos Projekto įgyvendinimo etapo pabaigos;
4.2.3. naudotis kitomis teisėmis, numatytomis Sutartyje, Apraše ir kituose Sutarties bendrosios dalies 1.2 p. nurodytuose dokumentuose.

5. Atsiskaitymas už projekto įgyvendinimą
5.1. Projekto vykdytojas įsipareigoja:
5.1.1. ne vėliau kaip per 10 darbo dienų nuo Sutarties specialiosios dalies 1.5.1 p. nurodyto Projekto I (pirmo) etapo įgyvendinimo pabaigos, bet ne vėliau kaip iki einamųjų metų gruodžio 20 d., LKI pateikti šias LKI direktoriaus įsakymu patvirtintas dokumentų formas: Lietuvos paviljono Venecijos meno bienalėje projekto dalinio finansavimo valstybės biudžeto lėšomis įgyvendinimo rezultatų ataskaitą už Projekto I (pirmo) etapo įgyvendinimą ir atitinkamai Lietuvos paviljono Venecijos meno bienalėje projekto dalinio finansavimo valstybės biudžeto lėšomis faktines išlaidas patvirtinančių dokumentų sąrašą už Projekto I (pirmo) etapo įgyvendinimą (toliau kartu – I (pirmo) etapo projekto ataskaita). Projekto ataskaitų formos skelbiamos LKI interneto svetainėje www.lithuanianculture.lt;
5.1.2. ne vėliau kaip per 10 darbo dienų nuo Sutarties specialiosios dalies 1.5.2 p. nurodytos Projekto II (antro) etapo įgyvendinimo pabaigos, bet ne vėliau kaip iki einamųjų metų gruodžio 20 d., LKI pateikti šias LKI direktoriaus įsakymu patvirtintas dokumentų formas: Lietuvos paviljono Venecijos meno bienalėje projekto dalinio finansavimo valstybės biudžeto lėšomis įgyvendinimo rezultatų ataskaitą už visą Projekto įgyvendinimo laikotarpį ir Lietuvos paviljono Venecijos meno bienalėje projekto dalinio finansavimo valstybės biudžeto lėšomis faktines išlaidas patvirtinančių dokumentų sąrašą už Projekto II (antro) etapo įgyvendinimą (toliau kartu – galutinė projekto ataskaita). Kartu su galutine projekto ataskaita pateikiama Projekto įvykdymą įrodanti vizualinė ar kita medžiaga. Projekto ataskaitų formos skelbiamos LKI interneto svetainėje www.lithuanianculture.lt;
5.1.3. jei planuojama teikti nepriklausomo auditoriaus arba audito įmonės išvadą, apie tai raštu informuoti LKI ne vėliau kaip per 10 darbo dienų nuo atitinkamo dalinio finansavimo etapo, nustatyto Sutartyje, pabaigos;
5.1.4. Projekto vykdytojui nepateikus Sutarties bendrosios dalies 5.1.1 ar 5.1.2 p. nurodytų I (pirmo) etapo projekto ataskaitos arba galutinės projekto ataskaitos per Sutartyje nustatytus terminus, laikoma, kad ataskaita pateikta pavėlavus, o Projekto vykdytojas vertinamas kaip neatsiskaitęs už gautą dalinį finansavimą. Projekto vykdytojui vėluojant pateikti Projekto ataskaitą daugiau nei du mėnesius nuo Sutartyje nustatyto Projekto ataskaitos pateikimo termino, LKI direktorius priima sprendimą dėl vienašališko Sutarties nutraukimo ir pagal Sutartį skirtų lėšų grąžinimo. Tokiu atveju Projekto vykdytojas praranda teisę vienerius metus teikti Paraiškas ir gauti dalinį finansavimą iš LKI ir privalo grąžinti pagal Sutartį skirtas lėšas ne vėliau kaip per 10 darbo dienų nuo LKI direktoriaus sprendimo dėl vienašališko Sutarties nutraukimo priėmimo dienos. Negrąžintos lėšos išieškomos Lietuvos Respublikos teisės aktų nustatyta tvarka;
5.1.5. LKI pareikalavus, jo nurodyta tvarka per 5 darbo dienas pateikti visų Projekto išlaidas pateisinančių ir apmokėjimą patvirtinančių dokumentų patvirtintas kopijas, kitus su Projekto įgyvendinimu susijusius dokumentus ir medžiagą. Projekto išlaidas pateisinantys ir apmokėjimą patvirtinantys dokumentai suprantami taip, kaip jie nurodyti Aprašo 75 ir 76 punktuose;
5.1.6. LKI ar jo veiklą kontroliuojančioms institucijoms nustačius, kad Projekto vykdytojas Projekto įgyvendinimo išlaidas patyrė ne pagal Sutartyje nurodytą paskirtį, nepateikė pagal Sutartį privalomų pateikti dokumentų, neįvykdė kitų Sutartyje numatytų įsipareigojimų ar įvykdė juos tik iš dalies, ir Projekto vykdytojui nepašalinus šių trūkumų per LKI nustatytą terminą, kuris negali būti trumpesnis nei 3 darbo dienos, LKI direktorius priima sprendimą dėl visų ar dalies LKI skirtų lėšų grąžinimo ir (ar) Įsakymu skirto finansavimo panaikinimo, o LKI turi teisę vienašališkai nutraukti Sutartį. Tokiu atveju Projekto vykdytojas praranda teisę teikti paraiškas ir gauti LKI administruojamas lėšas vieneriems metams nuo LKI direktoriaus sprendimo priėmimo dienos ir, jeigu lėšos ar dalis jų Projekto vykdytojui buvo išmokėtos Sutartyje nustatyta tvarka, privalo grąžinti LKI permokėtas ar pažeidžiant Aprašo ar Sutarties reikalavimus panaudotas lėšas ne vėliau kaip per 10 darbo dienų nuo LKI direktoriaus sprendimo pripažinti lėšų panaudojimą neteisėtu ir grąžintinu į valstybės biudžetą. Negrąžintos lėšos išieškomos Lietuvos Respublikos teisės aktų nustatyta tvarka;
5.1.7. Projekto įgyvendinimui nepanaudotą finansavimo sumos dalį grąžinti į LKI atsiskaitomąją banko sąskaitą (sąsk. Nr. LT964040063610001145). Projekto I (pirmam) etapui skirtą, bet nepanaudotą finansavimo sumos dalį grąžinti ne vėliau kaip per 5 (penkias) darbo dienas nuo Sutarties specialiosios dalies 1.5.1 p. numatytos Projekto I (pirmo) etapo pabaigos. Projekto II (antram) etapui skirtą, bet nepanaudotą finansavimo sumos dalį grąžinti ne vėliau kaip per 5 (penkias) darbo dienas nuo Sutarties specialiosios dalies 1.5.2 p. numatytos Projekto įgyvendinimo etapo pabaigos;
5.1.8. iki galutinės Projekto ataskaitos pateikimo LKI, LKI nurodyta tvarka suteikti LKI informaciją apie Projekto įgyvendinimo eigą ir (ar) su Projekto įgyvendinimu susijusius duomenis.

6. Sutarties galiojimas, keitimas ir nutraukimas
6.1. Sutartis įsigalioja jos pasirašymo dieną ir galioja iki Šalys visiškai įvykdys savo įsipareigojimus, prisiimtus pagal Sutartį ir jos priedus. Sutartis sudaroma lietuvių kalba.
6.2. Sutartis gali būti sudaroma pasirašant popierinę sutartį, kvalifikuotu elektroniniu parašu arba elektroniniu būdu, nenaudojant kvalifikuoto elektroninio parašo, t. y. elektroniniu paštu apsikeičiant skenuotomis pasirašytos Sutarties kopijomis ar Sutarties pasirašymui naudojant pasirašančiojo asmens parašo vaizdą. Popierinė sutartis sudaroma dviem egzemplioriais, po vieną kiekvienai Šaliai, elektroninė sutartis – vienu egzemplioriumi. 
6.3. Sutarties pakeitimai galioja tik dėl jų raštu susitarus abiem Šalims, išskyrus atvejus, kai Sutarties pakeitimai privalomi dėl pasikeitusio Sutarčiai taikomo teisinio reguliavimo. Tokiu atveju Sutarties pakeitimai įsigalioja kartu su teisinio reguliavimo pakeitimais. Projekto vykdytojas, nesutinkantis su tokiu Sutarties pakeitimu, turi teisę per 10 darbo dienų nutraukti sutartį vienašališkai, apie tai informuodamas LKI raštu. Per nustatytą terminą nenutraukus Sutarties, laikoma, kad Projekto vykdytojas su Sutarties pakeitimais sutinka. Nutraukus Sutartį šiame punkte nurodytu pagrindu, Projekto vykdytojas įsipareigoja LKI grąžinti visą finansavimo sumą per 10 darbo dienų nuo Sutarties nutraukimo dienos.
6.4. Sutartis gali būti nutraukta:
6.4.1. Šalių rašytiniu susitarimu;
6.4.2. vienašališkai, jei kita Šalis nevykdo ar netinkamai vykdo Sutartyje nustatytus įsipareigojimus. Prieš nutraukiant Sutartį šiame punkte nustatyta tvarka, Šalis privalo apie planuojamą Sutarties nutraukimą  raštu informuoti kaltąją Šalį ir nustatyti ne trumpesnį kaip 10 (dešimt) darbo dienų terminą Sutarties vykdymo trūkumams pašalinti, jeigu Sutartyje nenurodyta kitaip, ir tokie trūkumai gali būti pašalinti;
6.4.3. kitais Sutartyje numatytais atvejais.
6.5. Nepaisant Sutarties nutraukimo, Sutarties nuostatos, numatančios įsipareigojimus, susijusius su tinkamu finansavimo sumos naudojimu, atsiskaitymais, atsakomybe, taikytina teise bei ginčų sprendimu, lieka galioti iki visiško tokių įsipareigojimų įvykdymo. Sutarties pasibaigimas neturi įtakos tų Sutarties sąlygų galiojimui, kurios pagal savo esmę lieka galioti ir po Sutarties pasibaigimo.
6.6. Sutartį nutraukus dėl LKI kaltės, Projekto vykdytojas įsipareigoja LKI grąžinti visą finansavimo sumą, išskyrus tą finansavimo sumos dalį, kurią Projekto vykdytojas panaudojo Sutartyje nustatyta tvarka iki Sutarties nutraukimo dienos. Tokiu atveju Projekto vykdytojas įsipareigoja LKI jo nurodyta tvarka pateikti visus projekto išlaidas pateisinančius ir apmokėjimą įrodančius dokumentus, patvirtinančius patirtas projekto išlaidas. Projekto vykdytojui nepateikus nurodytų dokumentų ar pateikus netinkamus, laikoma, kad Projekto vykdytojas jam skirtą finansavimo sumą ar jos dalį panaudojo netinkamai ir privalo ją grąžinti LKI jo nurodyta tvarka, bet ne vėliau kaip per 10 darbo dienų nuo tokio reikalavimo gavimo dienos. 
6.7. Šalys susitaria, kad vienos ar kelių Sutarties sąlygų negaliojimas nedaro negaliojančios visos Sutarties, išskyrus atvejus, kuriais Šalys be tos sąlygos nebūtų sudariusios Sutarties ir tokios sąlygos nėra galima pakeisti nauja sąlyga.

7. Baigiamosios nuostatos
7.1. Sutarčiai, iš jos kylantiems ar su ja susijusiems teisiniams santykiams yra taikoma (įskaitant, bet neapsiribojant, klausimus dėl Sutarties sudarymo, galiojimo, negaliojimo, vykdymo, nutraukimo ir atsisakymo) ir Sutartis yra aiškinama vadovaujantis Lietuvos Respublikos teise.
7.2. Šalys susitaria ginčus spręsti derybomis. Jei Šalys negali išspręsti ginčo, nesutarimo ar reikalavimo, kylančio iš Sutarties ar su ja susijusio, jis yra perduodamas spręsti teisės aktuose nustatyta tvarka Lietuvos Respublikos teismui.
7.3. Šalių pagal Sutartį viena kitai siunčiami pranešimai ir kita korespondencija bus teikiami raštu ir bus laikomi tinkamai įteiktais, kai jie išsiunčiami Sutartyje nurodytais elektroninio pašto adresais, įteikiami asmeniškai arba išsiunčiami registruotu laišku arba kurjeriu, arba pristatomi Sutartyje nurodytais Šalių adresais. Kai Šalis atsisako priimti pranešimą, pranešimas laikomas įteiktu tinkamai.
7.4. Kiekviena Šalis privalo pranešti kitai Šaliai apie Sutartyje nurodytų adresų, telefono numerių, elektroninio pašto adresų pasikeitimą nedelsiant, bet ne vėliau kaip per 1 (vieną) darbo dieną nuo pasikeitimo dienos. Jei Šalis nepraneša apie šį pasikeitimą, tai pranešimo siuntimas paskutiniu žinomu adresu ar elektroniniu paštu yra laikomas tinkamu.
7.5. Šalys neatsako už Sutarties nuostatų pažeidimą, jei toks pažeidimas yra sukeltas nenugalimos jėgos (force majeure) aplinkybių. Prievolių pagal Sutartį vykdymas yra sustabdomas laikotarpiui, kurio metu, nepaisant visų Šalių pastangų, prievolių vykdymas yra neįmanomas. Nenugalimos jėgos aplinkybėmis Šalys laiko bet kokius nenumatytus atvejus, kurių atsiradimas bei jų atsiradimo laikas nepriklauso nuo Šalių valios (gaisrai, sprogimai, gamtos reiškiniai, karas, streikai, terorizmas, nusikalstama veika padaryta žala ir kt.). Iškilus nenugalimos jėgos aplinkybėms, šių aplinkybių poveikį patyrusi Šalis privalo nedelsdama pranešti kitai Šaliai apie nenugalimos jėgos aplinkybes.
7.6. LKI neatsako už Sutarties nuostatų pažeidimą ir tuo atveju, jeigu jis atsirado dėl Projekto vykdytojo Sutartyje neteisingai nurodytų duomenų (rekvizitų ir kt.) arba dėl valstybės valdymo institucijose teisės aktų nustatyta tvarka vykstančių procesų, kurių LKI nekontroliuoja.
7.7. Sutartyje nurodomi asmens duomenys yra tvarkomi LKI, kaip duomenų valdytojo, projektų administravimo, projektų įgyvendinimo priežiūros ir stebėsenos tikslais, taip pat dokumentų valdymo tikslu. Asmens duomenys tvarkomi siekiant viešojo intereso ir vykdant LKI taikomus teisės aktų reikalavimus, vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrojo duomenų apsaugos reglamento) 6 str. 1 d. c ir e punktais. 

8. Sutarties pasirašymo sąlygos
8.1. Šalys patvirtina viena kitai, kad Sutartyje nurodė teisingus duomenis (kontaktinius duomenis ir kitus rekvizitus).
8.2. Šalys patvirtina viena kitai, kad su Sutartimi ir visais Sutarties bendrosios dalies 1.2 p. nurodytais dokumentais susipažino, jų turinys joms yra aiškus, suprantamas ir su juo sutinka.
8.3. Šalys patvirtina viena kitai, kad jos ir jų tinkamai įgalioti asmenys, pasirašantys Sutartį, turi teisę sudaryti Sutartį bei prisiimti Sutartyje numatytus įsipareigojimus.

